stanford-oval/wikipedia huggingface dataset:
באטמן: האביר האפל חוזר
דמויות

ברוס ויין/באטמן - מתואר בסיפור כבן 55 אשר פרש לפני כעשור מאישיותו כבאטמן. אולם לאחר שהוא רואה כי האלימות הפכה לדבר שבשגרה, הוא מחליט לעטות על עצמו בחזרה את דמותו רודפת הצדק של גיבור-העל באטמן.
אלפרד פניוורת' - משרתו האישי ואיש סודו הנאמן של ברוס ויין, כעת בשנות ה-80 לחייו.
קארי קלי/רובין - נערה בת 13 ההופכת לשותפתו של באטמן בתור רובין. אחרי שהיא מצילה את חייו, באטמן המזדקן שם בה את מבטחו למרות התנגדותו של אלפרד.
ג'יימס גורדון - מפכ"ל משטרת גות'אם סיטי היוצא, שפורש מהמשטרה ביום הולדתו ה-70. מבין היחידים המודעים לזהותו הסודית של באטמן.
הארווי דנט/דו-פרצוף - כעת בן 50, ולאחר שריצה 12 שנים בבית החולים הפסיכיאטרי ארקהם אסיילום, טופל במשך שלוש השנים האחרונות בידי ד"ר וולפר ופניו תוקנו בעזרת ניתוח פלסטי, הדוקטור שלו מאשר לו לחזור לחברה ונדמה כי הוא החלים. אולם במוחו הארווי דנט הוא עדיין דו-פרצוף, ולכן מטיל את אימתו על העיר כשפניו חבושות בתחבושת.
הג'וקר - אויבו המושבע של באטמן, פסיכופת רוצח המונים עם אפס אמפתיה. לאחר טיפול ממושך בארקהאם נדמה כי הוא כבר לא מסוכן. מתעורר ממצב קטטוני כאשר נודע לו על הופעתו מחדש של באטמן. מתכנן מסע פשע אלים ואימתני כדי למשוך החוצה את אויבו גיבור-העל, מה שמוביל לעימות האחרון והסופי ביניהם. משמש כאנטגוניסט הראשי בחציו השני של הסיפור.
מנהיג המוטנטים - ראש כנופיית המוטנטים, המבקש לשלוט בגות'אם סיטי ולחסל את כל מתנגדיו.
ד"ר ברתולומיאו וולפר - הפסיכיאטר של הנבלים דו-פרצוף והג'וקר. מתנגד למדיניות "לקיחת החוק לידיים" של באטמן, אותה הוא מכנה "פאשיסטית", ומשוכנע ששני מטופליו הם קורבנות של אותו מסע צלב המוביל באטמן. עם זאת, נסיונותיו לטפל בדו-פרצוף לבסוף נכשלים, והוא עצמו אף נרצח בידי הג'וקר.
אלן ינדל - מחליפתו של ג'יימס גורדון כמפכ"לית המשטרה. מתנגדת לפועלו של באטמן, אך עם זאת מפקפקת בעצמה בעקבות מסע ההרג של הג'וקר.
אוליבר קווין - לאחר שגיבורי-העל הוצאו אל מחוץ לחוק, קווין נוקט בתוכנית מרד נגד דיכוייה של הממשלה, כולל הטבעתה של צוללת גרעינית. איבד את זרועו השמאלית, אולם למרות נכותו קווין הוא עדיין צלף מיומן.
קאל-אל/סופרמן - כעת פועל כסוכן עבור ממשלת ארצות הברית, וזהותו הסודית ככתב לשעבר של "הדיילי פלאנט" ידועה לציבור. למרות שהוא מתעב את היותו כלי של הממשל, הוא מאמין שזוהי הדרך היחידה בה ניתן להציל את חייהם של האזרחים חפי הפשע - ולכן משמש גם כאויבו של באטמן וכאנטגוניסט הסופי של הסיפור.
סלינה קייל - סלינה קייל כבר אינה קאטוומן, וכעת היא מנהלת סוכנות ליווי.
דמויות המבוססות על ד"ר רות וסטהיימר ודייוויד לטרמן ודמות מקבילה לרונלד רייגן מופיעות בקומיקס.
רקע ויצירה

בתחילת שנות ה-80 של המאה ה-20, חברת DC קומיקס קידמה את דיק ג'ורדנו מתפקיד העורך של באטמן לדירקטור בחברה.  כדי לשפר את כותרי החברה, ג'ורדנו גייס את הכותב והצייר פרנק מילר לכתוב ולצייר את הרומן הגרפי "באטמן: האביר האפל חוזר". ג'ורדנו אמר שהוא עבר על העלילה ביחד עם מילר ושהסיפור שבסוף יצא לפועל היה הטיוטה הרביעית או החמישית שלו, ושהעלילה מרכזית נשארה זהה, אך היו המון מעקפים בדרך.
ג'ורדנו נשר מהמיזם במחצית הדרך בגלל חוסר הסכמה על תאריכי יעד של ההפקה. ג'ורדנו אמר ש"פרנק רצה לקחת את הזמן שהיה דרוש כדי להשלים את העבודה". בסופו של דבר יצא הסיפור ב-4 חלקים.
בראיון טען מילר שההשראה לעלילה באה מדמותו של הארי המזוהם, וכנראה בפרט מסרט הקולנוע הארי המזוהם: פגיעה פתאומית מ-1983 שכמו בסיפור של באטמן, חוזר להילחם בפשע אחרי תקופה ארוכה של מנוחה. מילר גם מציין את גילו המתקדם כגורם משמעותי בעלילה.
הופעה במדיה נוספת

סרט אנימטיבי המבוסס על הרומן הגרפי יצא בצורת שני חלקים ישירות ל-Blu-ray כאשר הראשון יצא בספטמבר 2012 והחלק השני בינואר 2013. הסרט כלל הערות ישירות לסיפור הסרט "באטמן: שנה ראשונה" (הרומן הגרפי נכתב גם הוא על ידי פרנק מילר) ורבים מהצופים קיבלו את הסרט בתגובות חיוביות, כאשר החלק השני קיבל ביקורות טובות ביותר על העומק והאופן האפל שהסיפור מובא בו. מבין השחקנים אשר דיבבו את הדמויות נמנים פיטר ולר כבאטמן, אריאל וינטר כקארי קלי/רובין, דייוויד סלבי כמפקח ג'יימס גורדון, וייד ויליאמס כהארווי דנט/דו-פרצוף, מייקל אמרסון כהג'וקר, פאג'ט ברוסטר כלאנה לאנג, מארק ואלי כסופרמן וקונאן או'בריאן כבעל תוכנית האירוח דייוויד אנדוקריין.
החלק הראשון כלל את קשת עלילת המוטנטים, דו-פרצוף ושובו של ברוס ויין לתפקידו הישן כבאטמן בעוד הוא מתחיל לאמן את רובין. החלק השני מתחיל שלושה שבועות אחר כך, מכסה את קשת העלילה עם הג'וקר ומתאר את העימות המתגבר בין באטמן וצבאו החדש מול סופרמן והכאוס המתחולל בעיר גות'אם.
בסרט הקולנוע "עלייתו של האביר האפל" משנת 2012 - החלק השלישי והמסכם בטרילוגיית באטמן של הבמאי כריסטופר נולאן, מספר אלמנטים שאבו השראה מהסיפור "באטמן: האביר האפל חוזר". מבין האלמנטים נמנו:
שובו של באטמן לאחר היעדרות ממושכת.
ברוס ויין הפך למתבודד באחוזת ויין לאחר שפרש.
הופעתו הציבורית מחדש של באטמן הייתה במהלך מרדף בין מכונית משטרה לבין זו של הפושעים, בצירוף הערה של השוטר הבכיר לשותפו הצעיר "מצפה לך מופע הלילה, בן".
ויין נעזר בתומך מכני כדי לשדרג את גופו מחוסר האימונים. בסרט היה זה תומך לרגלו הפגועה, בעוד בסיפור זהו תומך יד.
הסרט מתייחס גם לביום מותו של באטמן והעברת התפקיד לאחרים.
ביקורות

כיום נחשב הסיפור ליצירת מופת קלאסית, ולאחד הסיפורים המשפיעים ביותר בהיסטוריה של הקומיקס ובפרט בהיסטוריה של סיפורי "באטמן" ומעבר לקומיקס אפל ובוגר יותר מאשר הסיפורים הקאמפיים שאפיינו את שנות ה-60 של המאה ה-20.
מחיר כל גיליון היה 2.95 דולר אמריקאי. חברת DC קומיקס שיווקה את "באטמן: האביר האפל חוזר" כ"סיפור פעולה מעורר מחשבה". באותו זמן, טיים מגזין ראה את התיאור של באטמן בסיפור כ"באטמן חצי-פנסיונר שלא בטוח ביכולות שלו ללחום בפשע" כדוגמה לנסות למשוך את "הקוראים הספקנים של היום". למרות המחיר הגבוה של כל חוברת, כל חוברות הסיפור נמכרו היטב.
הניו יורק טיימס העביר ביקורת שלילית על האוגדן (מהדורה המאחדת את ארבעת החלקים בספר אחד) מ-1987. מרדכי ריצ'לר הרגיש ש"באטמן: האביר האפל חוזר" לא היה יצירתי כמו עבודותיו של בוב קיין, יוצרו של באטמן. ריצ'לר העיר ש"הסיפורים מעורבבים, קשים למעקב ועמוסים ביותר מידי טקסט. הציורים מציגים את באטמן וסופרמן באופן גרוטסקי כשהם נפוחים משרירים, ולא את האלופים הישנים שהיה קל לאהוב." הוא סיכם ש"אם הספר הזה נועד לילדים, אני בספק אם הם יהנו ממנו. אם הוא מכוון למבוגרים, הם לא מהסוג שאני רוצה לקרוא תוך כדי שתייה."
IGN דירג את "באטמן: האביר האפל חוזר" במקום השני ברשימת 25 הרומנים הגרפיים הטובים ביותר של באטמן, שני רק ל"באטמן: שנה ראשונה", גם הוא של פרנק מילר. האתר קרא לרומן הגרפי "יצירת מופת אמיתית של סיפור סיפורים" עם "סצנה אחרי סצנה בלתי-נשכחות".
הרומן הגרפי זכה בפרס ה-Comics Buyer's Guide של שנת 1986 לסיפור הקומיקס הפופולרי ביותר. ב-2005, טיים מגזין בחר בסיפור כאחד מעשרת הרומנים הגרפיים הטובים ביותר שנכתבו אי-פעם.
ב-2001 ו-2002 פרסמה DC קומיקס את "באטמן: האביר האפל מכה שנית", סיפור ההמשך של מילר ל"באטמן: האביר האפל חוזר". סיפור ההמשך, ששונה באופן משמעותי בסגנון מהסיפור המקורי, זכה לביקורות מעורבות, אך היה אחד מהכותרים הנמכרים ביותר של DC קומיקס באותה תקופה.
חנות הספרים "Forbidden Planet" בחרה באוגדן בראש רשימת 50 הרומנים הגרפיים הטובים ביותר שלה.
באפריל 2010, ניקולס לייטון מהמגזין Comics Bulletin דירג את "באטמן: האביר האפל חוזר" במקום השני ברשימת עשרת ספרי הקומיקס המוערכים יתר על המידה, שני אחרי "השומרים". הם כתבו: "אין עלילה מרכזית לקומיקס, ונותר רק קרב מאולץ בין סופרמן לבאטמן כשיא שאיננו מתאים לסיפור." וכן "המנהגים והמאפיינים שמגדירים את באטמן נעלמו" וכן מצטטים "שימוש לא נכון בדמות המרכזית".
ראו גם

באטמן: האביר האפל חוזר (סרט)
לקריאה נוספת

Daniels, Les. Batman: The Complete History, Chronicle Books, 1999. ISBN 0-8118-4232-0
הערות שוליים

↑  The 25 Greatest Batman Graphic Novels
↑  Strike, Joe (15 ביולי 2008). "Frank Miller's 'Dark Knight' brought Batman back to life". Daily News. New York. {{cite news}}:  (עזרה)
↑  Henry, Gordon M.; Forbis, Deborah (6 באוקטובר 1986). "Bang!". Time. אורכב מ-המקור ב-2019-11-08. נבדק ב-18 במרץ 2021. {{cite journal}}:  (עזרה)
↑  Richler, Mordecai (3 במאי 1987). "Paperbacks; Batman at Midlife: Or the Funnies Grow Up". הניו יורק טיימס. נבדק ב-18 באוגוסט 2009. {{cite news}}:  (עזרה)
↑  The 25 Greatest Batman Graphic Novels, Hilary Goldstein, IGN, June 13, 2005
↑  Batman: The Dark Knight Returns Review, IGN, June 17, 2005
↑  CBG FAN AWARD WINNERS 1982-PRESENT
↑  "50 Best Of The Best Graphic Novels". Forbidden Planet. ארכיון מ-2012-12-26. נבדק ב-18 במרץ 2021. {{cite web}}:  (עזרה)
↑  Top 10 Overrated Comic Books, Comics Bulletin, April 27, 2010
סופרמן: זכות מלידה

| --- | --- |

עטיפת החוברת Superman: Birthright #1 מספטמבר 2003, אמנות מאת לייניל פרנסיס יו.
 מידע קומיקס
 יוצר:  מארק וייד לייניל פרנסיס יו
 תקופת פרסום מקורית:  ספטמבר 2003 – ספטמבר 2004 (כשנה)
 סינדיקציה:  DC קומיקס
 מסת"ב:  מסת"ב 1-4012-0251-9
 ארץ מקור:  ארצות הברית
 שפת המקור:  אנגלית
 מוציא לאור:  DC קומיקס
 מספר החוברות:  12
סופרמן: זכות מלידה (באנגלית: Superman: Birthright) היא סדרת קומיקס בת 12 חוברות, שהתפרסמה בין ספטמבר 2003 לספטמבר 2004 בחוברות הקומיקס סופרמן בהוצאת DC קומיקס. את הסיפור כתב מארק וייד ואייר לייניל פרנסיס יו.
במקור, הסיפור נכתב כגרסה שאינה קאנונית למיתולוגיה של סופרמן. הוא הציג את סיפור המקור ועידכן אותו למאה ה-21. בהמשך הוחלט להפוך את הסיפור לקאנוני, והוא החליף את סיפורו של ג'ון ביירן, Man of Steel ("איש הפלדה") מיולי 1986 - הראשון שלאחר האירוע המכונן שנקרא המשבר בעולמות האינסופיים. מעמד זה נשמר עד לאחר אירוע הקרוסאובר המשבר האינסופי בשנים 2005-2006 ולפרסומו של סיפור חדש, Superman: Secret Origin ("סופרמן: המקור הסודי").
הערות שוליים

↑  Super-Stars Part 1: Mark Waid's Birthright, The Official Origin
סוכרת והיריון

| --- | --- |
 תחום:  מיילדות וגינקולוגיה 
 גורם:  סוכרת 
 קישורים ומאגרי מידע
 eMedicine:  127547 
 MeSH:  D011254
 סיווגים
 ICD-11:  JA63 
 
סוכרת והיריון (באנגלית: Diabetes mellitus and pregnancy) מופיעה אצל כ-5% מכלל הנשים ההרות. יש להבחין בין סוכרת הריונית שהתפתחה או התגלתה לראשונה בהיריון (Gestational diabetes), המופיעה ברוב המקרים בחציו השני של ההיריון, והמשפיעה בעיקר על קצב גדילת העובר, השמנת יתר, ושינויים מטבוליים שונים, לבין סוכרת קדם הריונית (Pre-Gestational diabetes) הנחשבת למחלה קשה יותר, המקושרת להופעת מומים עובריים שונים ושכיחות יתר של הפלות מוקדמות.
סוכרת בהיריון מקושרת לריבוי מי שפיר בחלק מן המקרים, ואצל נשים שהן סוכרתיות טרם ההיריון, קיימת שכיחות גבוהה יותר של ניתוח קיסרי. כמו כן, נשים עם סוכרת הריונית הן בעלות סיכון מוגבר יותר לדלקות חוזרות בדרכי השתן.
נשים עם סוכרת שאובחנה במהלך ההיריון הן בעלות סיכון מוגבר לחלות בסוכרת סוג 2 (במהלך 30 שנה הסיכון עלול להגיע לכ-70%).
עקב ההיריון כשלעצמו והדרישות המטבוליות של העובר המתפתח, האם מסתגלת למצב בו עליה לספק את כל צורכי הגדילה של העובר. בתגובה לדרישות אלו, משתנה המטבוליזם האימהי, כך שבמצב של שובע, מופיעה תנגודת לאינסולין (ירידה של 50%-70% ביעילות פעילותו, בעיקר בטרימסטר השלישי). ההתנגדות לאינסולין גורמת לכך שפחות גלוקוז נכנס לרקמות ועובר לעובר, וכן רמות האינסולין עולות כתגובה לעליה בתנגודת אליו, כשהאפקט נטו הוא היפוגליקמיה- עקרונית רמות הסוכר אצל האם יורדות בדם בזמן ההיריון, ובבדיקה לאחר צום רמות הסוכר אמורות להיות נמוכות מ-95. אצל נשים עם סוכרת הריונית, מתפתחת היפרגליקמיה (ככל הנראה כתוצאה מרזרבה לא מספקת של פעילות הלבלב) ועודף של גלוקוז עובר לעובר. כתוצאה מכך, העובר מייצר עודף של אינסולין על מנת להתמודד עם רמות הסוכר הגבוהות. ייצור עודף זה עלול להביא לגדילת יתר ולשינויים מטבוליים נוספים.
גורמי סיכון לסוכרת הריונית

סוכרת הריונית בעבר. סוכרת הריונית בעבר מעלה את הסיכוי להישנות המחלה בהיריון הבא ב-35.6%.
היסטוריה אישית או משפחתית של סוכרת
הפלות בעבר
השמנת יתר
עובר מקרוזומלי בעבר
היריון בגיל מבוגר
השפעות סוכרת על העובר

מקרוזומיה (עובר גדול יחסית) - עלול לגרום לטראומה במהלך הלידה, סיכון מוגדל לכליאת כתפיים. מקרוזומיה מוגדרת כעובר מעל 4 ק"ג, מעל אחוזון 90. עובר מקרוזומי גדל בעיקר לרוחב (בטן וחגורת כתפיים) ופחות לאורך, ולכן קיים יותר קושי ללדת תינוק סוכרתי מאשר תינוק לא סוכרתי עקב בעיה במעבר בתעלת הלידה. מסיבה זו, נקבע קו חיתוך נמוך יותר מבחינת משקל לתינוקות של אימהות סוכרתיות- כאשר משקל העובר הסוכרתי היא מעל 4 ק"ג פונים לניתוח קיסרי, לעומת כאשר העובר אינו סוכרתי (ששם האינדיקציה לניתוח קיסרי היא 4.5 ק"ג (תלוי במרכז הרפואי הספציפי)).
היפוקלצמיה, היפוגליקמיה, היפרבילירובינמיה.
שכיחות יתר ללידה מוקדמת והפלות- בעיקר כאשר הייתה סוכרת קדם הריונית.
האטה בהתפתחות סורפקטנט
התפתחות מומים עובריים (קרדיאליים- פי 18 באוכלוסייה, אצל נשים עם סוכרת קודם להיריון, מומים של מערכת העצבים, מומי כליה, מערכת העיכול ומומי שלד- בעיקר כאשר היו ערכים גבוהים של סוכר מתחילת ההיריון).
אבחנה של סוכרת בהיריון

בדיקת סקר: בין שבוע 24–28 מתבצעת בדיקת סקר הנקראת GCT-Glucose challenge test. בבדיקה זו ניתן 50 גרם של גלוקוז בבליעה ורמות הגלוקוז בדם נמדדות שעה לאחר מכן. ערך גלוקוז בדם של מעל 140 מ"ג% דורש בדיקת העמסת סוכר נוספת, הפעם של 100 גרם. הנבדקת איננה חייבת להיות בצום טרם הבדיקה
בדיקת העמסת סוכר: נקראת OGTT- oral glucose tolerance test. בבדיקה זו יש לשתות 100 גרם סוכר לאחר 8 שעות צום. הגלוקוז נבדק 4 פעמים- הערכים התקינים בדם הם: בצום (טרם הבדיקה)- עד 95, לאחר שעה עד 180, לאחר שעתיים עד 155, ולאחר שלוש שעות עד 140. לצורך אבחנה של סוכרת הריונית יש להציג לפחות שני ערכים לא תקינים מערכי ההעמסה, או ערך לא תקין בצום
השפעת הנקה על סוכרת בהיריון

אצל רוב הנשים עם סוכרת שהתגלתה או אובחנה לראשונה בהיריון רמות הסוכר חוזרות לרמות תקינות לאחר הלידה, אך נשים אלה נמצאות בקבוצת סיכון לפתח תסמונת מטאבולית או סוכרת סוג 2 במהלך החיים. כמעט 50% מהנשים שאובחנו עם סוכרת בהיריון יאובחנו עם סוכרת סוג 2 בטווח של 5–8 שנים לאחר הלידה. אחד הכיוונים שנבדקים הוא השפעת ההנקה ומשך ההנקה כמניעה או דחיית הופעת סוכרת באוכלוסייה זו. נמצא כי להנקה יתרונות בריאותיים הן לאם והן לתינוק בעיקר בנשים שסובלות מהשמנה, או שבמהלך ההיריון התפתחה אצלן סוכרת היריון.
השפעת הנקה על סוכרת בהיריון > הקשר בין הנקה ורמות סוכר בנשים עם סוכרת היריון

בטווח של 4–6 חודשים הראשונים לאחר הלידה, נמצא כי נשים שהניקו הציגו פרמטרים מטבוליים טובים יותר בהשוואה לנשים שלא הניקו, כגון רמה נמוכה יותר של פרופיל שומנים, רמות גלוקוז נמוכות יותר בצום ולאחר האוכל, ובהתאמה גם רמות נמוכות יותר של אינסולין, עלייה ברגישות לאינסולין, עלייה בהוצאה האנרגטית, וירידה במשקל – כולל שינוי הרכב השומנים בגוף. בטווח הארוך, נראה שיש להנקה השפעה חיובית של ירידה בסיכון למחלות לב, ומחלות מטאבוליות, כולל סוכרת סוג 2, גם בנשים עם היסטוריה של סוכרת בהיריון, כנראה על ידי הקטנת העומס על תאי בטא בלבלב, ושיפור תפקודם. למשך ההנקה יש משמעות לסיכון או דחיית התפתחות סוכרת – נמצא כי הנקה מעל 3 חודשים קשורה עם דחיית התפתחות סוכרת בנשים עם היסטוריה של סוכרת היריון.
השפעת הנקה על סוכרת בהיריון > שיעורי ההנקה בקרב נשים עם סוכרת היריון

נשים עם היסטוריה של סוכרת היריון, בעיקר אלה עם עודף משקל, או שבמהלך ההיריון טופלו באינסולין, מניקות בדרך כלל פחות, או מסיימות להניק מוקדם יותר בהשוואה לנשים בריאות. סיבות משוערות לכך כוללות: תגובה נמוכה יותר להורמון הפרולקטין בהנקה, קשיים אנטומיים להניק (למשל שדיים גדולים), שיעור גבוה יותר של לידות בניתוחים קיסריים, ושיעור גבוה יותר של צורך בהשגחה רפואית על התינוקות לאחר הלידה, מה שמפריד לזמן ממושך יותר בין האם לתינוק, ויכול להשפיע על ההנקה בהמשך. בנוסף קיים חשש (חסר בסיס מדעי) שהנקה תעביר את הסוכרת לתינוק.
טיפול בסוכרת היריון

הטיפול בסוכרת היריון דומה לטיפול רגיל בסוכרת, ומטרתו להביא את ערכי הגלוקוז בדם למקסימום של 95 לאחר צום, ו-120 כשעתיים לאחר האוכל. נשים עם סוכרת הריונית על פי בדיקת העמסת סוכר, מסווגות לתתי קבוצות:
קבוצה A1 - סוכרת שאינה תלוית אינסולין, פחות מ-105מ"ג בצום.
קבוצה A2 - סוכרת שתטופל באינסולין, בין 105–129 מ"ג בצום.
על אישה שאובחנה עם סוכרת הריונית להיות במעקב צמוד של לפחות פעם בשבוע. האישה תקבל גלוקומטר ותבחן את רמות הסוכר במהלך היום., וכן תערך בדיקת אולטראסאונד לצורך הערכת הגדילה העוברית (כאשר קיים איזון טוב של רמות הסוכר הסיכון למקרוזומיה הוא יחסית נדיר). ניטור עוברי מתבצע בהתאם לסיווג הסוכרת, אצל נשים בקבוצה A1 המעקב הוא רגיל כמו אישה ללא סוכרת הריונית, ואצל נשים בקבוצה A2 ומעלה, הניטור העוברי מתבצע פעמיים בשבוע החל משבוע 32–34, לאור השכיחות המעט גבוהה יותר של מוות עוברי תוך רחמי שתואר בקבוצה זו.
הלידה אצל נשים עם סוכרת כרונית (טרם ההיריון) תתבצע בשבוע 38, ואצל נשים שהתגלתה להן סוכרת במהלך ההיריון, בשבוע 40, למעט אם הן אוזנו על ידי טיפול באינסולין שאז היילוד יתבצע בשבוע 38, בדומה לנשים עם סוכרת כרונית. (בחלק מן המקרים מחכים עד לשבוע 40, אולם בכל מקרה רצוי לבצע השראת לידה עד השבוע ה-40 להיריון).
טיפול בדיאטה: כ-70% מאלו שאובחנו עם סוכרת במהלך ההיריון, יסתדרו באמצעות דיאטה בלבד ולא יזדקקו לטיפול באינסולין. הדיאטה צריכה להיות מחושבת לפי 25–35 קק"ל לק"ג, ולכלול בין 40%-50% פחמימות, 30%-40% שומנים ו-20% חלבון.
טיפול באינסולין: חלק מן הנשים יזקקו לטיפול באינסולין לצורך איזון רמות הסוכר. אצל נשים אלו הטיפול המקובל הוא הזרקות אינסולין, כאשר בעבר חששו ממתן תרופות פומיות לסוכרת. כעת מקובל יותר לתת טיפול בכדורים, כגון טיפול בגליבוריד (גליבטיק, גלובן) ולעיתים גם מטפורמין, אולם בעיקר בשליש השני והשלישי ובאופן מוגבל יחסית.
לאחר הלידה, על נשים עם סוכרת הריונית לעבור מבחן העמסת סוכר נוסף של 75 גרם. אם התוצאה לא תקינה לאחר 6 שבועות ממועד הלידה יש לבדוק אותה באופן שנתי (נשים אלו מוגדרות כ-pre-diabetes).
ראו גם

פיזיולוגיה של ההיריון
הערות שוליים

↑  S. MacNeill, L. Dodds, D. C. Hamilton, B. A. Armson, Rates and risk factors for recurrence of gestational diabetes, Diabetes Care 24, 2001-4, עמ' 659–662
↑  1. Much, D., Beyerlein, A., Roßbauer, M., Hummel, S., & Ziegler, A. G. (2014). Beneficial effects of breastfeeding in women with gestational diabetes mellitus. Molecular metabolism, 3(3), 284-292
↑  Trout, K. K. Averbuch, T. Barowski, M. (2011).promoting breastfeeding among obese women and women with gestational diabetes. Durr diab rep,11:7-12
↑  Gunderson, E. P. (2013). The role of lactation in GDM women. Clinical obstetrics and gynecology, 56(4), 844.
↑  1. Much, D., Beyerlein, A., Roßbauer, M., Hummel, S., & Ziegler, A. G. (2014). Beneficial effects of breastfeeding in women with gestational diabetes mellitus. Molecular metabolism, 3(3), 284-292
↑  Trout, K. K. Averbuch, T. Barowski, M. (2011).promoting breastfeeding among obese women and women with gestational diabetes. Durr diab rep,11:7-12
↑  Gunderson, E. P. (2013). The role of lactation in GDM women. Clinical obstetrics and gynecology, 56(4), 844.
↑  1. Much, D., Beyerlein, A., Roßbauer, M., Hummel, S., & Ziegler, A. G. (2014). Beneficial effects of breastfeeding in women with gestational diabetes mellitus. Molecular metabolism, 3(3), 284-292
1 2  1. Much, D., Beyerlein, A., Roßbauer, M., Hummel, S., & Ziegler, A. G. (2014). Beneficial effects of breastfeeding in women with gestational diabetes mellitus. Molecular metabolism, 3(3), 284-292
↑  1. Gunderson, E. P. (2014). Impact of breastfeeding on maternal metabolism: implications for women with gestational diabetes. Current diabetes reports, 14(2), 460.
↑  Ziegler, A. G., Wallner, M., Kaiser, I., Rossbauer, M., Harsunen, M. H., Lachmann, L., ... & Hummel, S. (2012). Long-term protective effect of lactation on the development of type 2 diabetes in women with recent gestational diabetes mellitus. Diabetes, 61(12), 3167-3171.
↑  Stuebe, A. M., Rich-Edwards, J. W., Willett, W. C., Manson, J. E., & Michels, K. B. (2005). Duration of lactation and incidence of type 2 diabetes. Jama, 294(20), 2601-2610
↑  Kalra, B., Gupta, Y., & Kalra, S. (2015). Breast feeding: preventive therapy for type 2 diabetes. JPMA. The Journal of the Pakistan Medical Association, 65(10), 1134-1136.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מירנדה קוסגרוב

| --- | --- |

קוסגרוב, 2022
 לידה:  14 במאי 1993 (בת 31) לוס אנג'לס, קליפורניה, ארצות הברית 
 שם לידה:  Miranda Taylor Cosgrove 
 סוגה מועדפת:  מוזיקת פופ, טין פופ 
 מדינה:  ארצות הברית 
 תקופת הפעילות:  מ-2001 
 עיסוק:  זמרת, כותבת שירים, מדבבת
 מקום לימודים:  אוניברסיטת דרום קליפורניה  בית הספר לורל ספרינגס  בית הספר לקולנוע של אוניברסיטת דרום קליפורניה  אוניברסיטת דרום קליפורניה  Young Actors Space 
 פרסים והוקרה:  Kids' Choice Award for Favorite Animated Movie (2014)  פרס בחירת הילדים לשחקנית הטלוויזיה האהובה ביותר (2022)  Meus Prêmios Nick (2013)  Young Artist Award for Best Performance in a TV Series - Leading Young Actress (2009)  Kids' Choice Award for Favorite Animated Movie (2014)  Common Sense Media (2011)  פרס גרייסי (2011)  ברית עיתונאיות הקולנוע (2011)  פרסי בחירת הנוער (2022) 
 www.mirandacosgrove.com
 פרופיל ב-IMDb
 חתימה:   
 
מירנדה טיילור קוסגרוב (באנגלית: Miranda Taylor Cosgrove; נולדה ב-14 במאי 1993) היא שחקנית וזמרת אמריקאית, המוכרת מתפקידה הראשי בדמות קרלי שיי בקומדיית המצבים "iCarly" ‏(2007–2012) בערוץ ניקלודיאון. התפרסמה כזמרת בזכות ארבעה שירים בביצועה באלבום הפסקול "iCarly". ב-2009, הוציאה את האלבום הראשון שלה, "About You Now" (לגביך עכשיו). אלבום הסטודיו הראשון של קוסגרוב, "Sparks Fly", יצא באפריל 2010 ולאחריו התקליט השני "High Maintenance", ב-2011. השיר המוביל מתוך אלבום זה, "Dancing Crazy" שנכתב על ידי אבריל לאבין הגיע למקום ארבעים בדירוג 40 שירי המבוגרים הטובים ביותר של בילבורד ולמקום 100 בבילבורד הוט 100.
ביוגרפיה

קוסגרוב נולדה בלוס אנג'לס, קליפורניה, בתם של קריס (לבית קייסי), עקרת בית ושל טום קוסגרוב, בעל עסק ניקוי יבש.
קוסגרוב היא בת יחידה ולמדה בחינוך ביתי מכיתה ו' ואילך. ב-2011, היא התקבלה לאוניברסיטת ניו יורק ולאוניברסיטת דרום קליפורניה. היא החלה ללמוד ב-USC בסתיו 2012, כדי שתוכל להמשיך במשחק ולהישאר קרוב למשפחתה.
בגיל שלוש החלה קוסגרוב לשיר במסעדה בלוס אנג'לס. סוכן כישרונות התרשם ממנה כשראה אותה שרה ורוקדת במסעדה, והחתים אותה בסוכנות שלו. היא הופיעה בפרסומות טלוויזיה עבור מקדונלד'ס ו־Mello Yello. בגיל שבע התחילה קוסגרוב להיבחן עבור תפקידי קולנוע וטלוויזיה.
פעילות

קוסגרוב היא תומכת פעילה של בית החולים סטריט ג'וד למחקרי ילדים בממפיס, טנסי. היא גם מבקרת בבתי חולים לילדים אחרים ומגדירה את חינוך דרך מוזיקה-לוס אנג'לס בתור אחת עמותות הצדקה האהובות עליה. היא הדוברת הלאומית של הליכת האר את הלילה, ארגון שיוצר מודעות לסרטן הדם ולוקמיה.
חיים אישיים

בשנת 2014, קוסגרוב זימנה צו מניעה מבית משפט בלוס אנג'לס נגד סטוקר שלכאורה עקב אחריה, שלח לה מתנות לא רצויות ואיים בהתאבדות. האיש נעצר לאחר מכן בגין הפרת צו זה ונידון לשלוש שנות מאסר על תנאי. בשנת 2016, גבר שעקב אחרי קוסגרוב ירה באישה במכונית ליד ביתה של קוסגרוב לפני שהצית את עצמו וירה בעצמו בחצר של קוסגרוב. האיש נמצא מת בזירה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2003 | רוק בבית הספר | סאמר האת'וויי |  |
| 2005 | שלי, שלך, שלנו | ג'וני נורת' |  |
| 2006 | Khan Kluay | קון סוי | דיבוב |
| 2006 | ראש בראש עם משפחת שטיין | קארן זוסמן |  |
| 2009 | The Wild Stallion | האנה מיילס |  |
| 2010 | גנוב על הירח | מארגו | דיבוב |
| 2013 | גנוב על המיניונים | מארגו | דיבוב |
| 2015 | A Mouse Tale | סמנת'ה | דיבוב |
| 2015 | הפולשים | רוז הלשפורד |  |
| 2017 | גנוב על העולם | מארגו | דיבוב |
| 2019 | 3022 | ליסה בראון |  |
| 2021 | North Hollywood | רייצ'ל |  |
| 2024 | אם הכלה | אמה |  |
| 2024 | גנוב על החיים | מארגו | דיבוב |
| TBA | Drugstore June |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2004 | ככה זה בחיים | ג'סיקה | פרק: "You Better You Bet" |
| 2004 | מה חדש, סקובי דו? | מירנדה רייט | דיבוב; פרק: "A Terrifying Round with a Menacing Metallic Clown" |
| 2004–2007 | דרייק וג'וש | מייגן פארקר | תפקיד ראשי (4 עונות): 56 פרקים |
| 2005 | לילו וסטיץ': הסדרה | שרה | דיבוב; 2 פרקים |
| 2005 | Here Comes Peter Cottontail: The Movie | מאנצ' | דיבוב; סרט טלוויזיה |
| 2006 | דרייק וג'וש הולכים להוליווד | מייגן פארקר | סרט טלוויזיה של ניקלודיאון |
| 2007 | זואי 101 | פייג' הווארד | פרק: "Paige at PCA" |
| 2007 | ג'ורדן וזהו | לינדזי צ'נדלר | פרק: "Piano Stressin" |
| 2007 | לא מדהימה | קוסמינה | פרק: "The Talent Show" |
| 2007–2012 | ICarly | קארלי שיי | תפקיד ראשי (6 עונות); 97 פרקים |
| 2008 | להקת האחים העירומים | מירנדה | פרק: "Mystery Girl: Part Two" |
| 2008 | חג מולד שמח דרייק וג'וש | מייגן פארקר | סרט טלוויזיה של ניקלודיאון |
| 2010 | האישה הטובה | סלואן בארצ'פילד | פרק: "Bad Girls" |
| 2016 | Crowded | שיאה מור | תפקיד ראשי; 13 פרקים |
| 2019–הווה | Mission Unstoppable | מנחה |  |
| 2020 | משפחת גולדברגר | אלנה רייד | פרק: "Preventa Mode" |
| 2021–הווה | ICarly | קארלי שיי | תפקיד ראשי (3 עונות); 33 פרקים גם מפיקה בפועל  |
דיסקוגרפיה > אלבומי סטודיו

| שם | פרטי האלבום | מיקומי שיא> ארצות הברית | מיקומי שיא> אוסטריה | מיקומי שיא> גרמניה | מיקומי שיא> מקסיקו | מיקומי שיא> שווייץ | מיקומי שיא> בריטניה |
| --- | --- | --- | --- | --- | --- | --- | --- |
| Sparks Fly |  תאריך יציאה: 27 באפריל 2010  פורמטים: תקליטור, הורדה דיגיטלית  אולפן הקלטות: קולומביה רקורדס | 8 | 46 | 96 | 84 | 35 | 125 |
דיסקוגרפיה > מיני אלבומים

| שם | פרטי המיני-אלבום | מיקומי שיא> ארצות הברית |
| --- | --- | --- |
| About You Now |  תאריך יציאה: 3 בפברואר 2009  פורמט: הורדה דיגיטלית  אולפן הקלטות: קולומביה | — |
| High Maintenance |  תאריך יציאה: 15 במרץ 2011  פורמט: הורדה דיגיטלית  אולפן הקלטות: קולומביה | 34 |